Kinnitatud EJS-i volinike koosolekul 17.06.2021.a.

**Eesti Jahimeeste Seltsi Arengusuunad 2021- 2025**

**Sissejuhatus**

Arengusuundade kirjapanemise eesmärk on jätkata Eesti Jahimeeste Seltsi (EJS) arengu pikemaajalist suunamist. Eelmine kava, mis oli koostatud aastateks 2014-2020, käsitles peamiselt uute liikmete kaasamist organisatsiooni, IT-lahenduste (sh Jahise) loomist, Jahinduse Hea Tava kehtestamist ja teisi ülesandeid.

Käesolevad arengusuunad on koostatud viieks aastaks ja nendes käsitletakse seltsi arengu seisukohalt olulisi eesmärke ja ülesandeid, mis arvestavad eelmise tegevuskavaga loodu edasi arendamist, aga samuti kaasaegse ühiskonna arengut ja toimunud muutusi.

Arengusuundadega kujundatakse meetmed, et kindlustada EJS-i edasine kestmine ja areng, jahimeeste huvide kaitsmine, jätkusuutliku ja vastutustundliku jahinduse arendamine kaasaegse ja kiirelt areneva ja muutuva ühiskonna tingimustes. Dokumenti koostades on arvestatud nii jahimeeste, maaomanike kui ka ühiskonna teiste sihtgruppide ootusi, mis tulenevad õigusolustikus, väärtushinnangutes ning keskkonnaalal tegutsemise nõuetes tehtavatest muudatustest. Arengusuundade koostamisel on lähtutud arusaamast, et kestlik jahindus on kaasaegse keskkonnakaitse meede ja praktiline osa ja seetõttu käsitleme EJS-i kui keskkonnaorganisatsiooni. Arengusuundade määratlemisel tuginesime EJS-i volinike koosolekul 28. aprillil 2016. aastal vastu võetud põhimõtetele ja väärtustele eesti rahvusliku jahinduse arendamisel.

Käesoleva dokumendi kavandamisel arvestati nii EJS-i kui institutsiooni kui ka eesti jahinduse arengut tervikuna. Arvestati ka seda, et Eestis on riigi poolne jahinduse arendus väikesemahuline ja põhiraskust kannab EJS kui ühiskondlik jahimeeste katusorganisatsioon. Kuna riik on usaldanud osa ülesandeid läbi halduslepingu EJS-ile, siis on nende kvaliteetne täitmine ja nende täitmise vahendite arendamine võtmetähtsusega meie arengus.

**Eesti Jahimeeste Seltsi põhimõtted ja väärtused Eesti rahvusliku jahinduse arendamisel**

1. Kogu meie tegevus lähtub tasakaalustatud ja säästva arengu põhimõtetest.
2. Ulukiressurssi saab säästvalt ja jätkusuutlikult majandada vaid piisavalt suurtel territooriumidel.
3. Jahipidamine peab jääma kättesaadavaks võimalikult laiale Eesti elanike grupile.
4. Eesti jahinduslik ühistegevus on traditsioon, mida tuleb hoida, sest see on osa meie kultuuripärandist.
5. Jahipidamine on kaasaegse keskkonnakorralduse meede.
6. Austav suhtumine omandisse.
7. Teaduspõhisus.
8. Eetilisus, sealhulgas austav suhtumine ulukitesse ja elusloodusesse.

**Arengusuundades on püstitatud seitse peamist eesmärki, mida soovitakse saavutada:**

1. EJS on jätkuvalt elujõuline ja jätkusuutlik organisatsioon, mis koondab enamikku Eesti jahimehi.
2. EJS teeb koostööd partneritega, sh metsanduse, põllumajanduse ja teiste maaelu valdkondade esindusorganisatsioonide ning maaomanikega.
3. Tagatud on hästi koolitatud eetilisi väärtusi kandev jahimeeste järelkasv.
4. Eesti jahindus on kogukonnas ja ühiskonnas väärtustatud, mõistetakse kaasaegse jahinduse olemust.
5. Eesti jahindus on jätkusuutlik: oleme partnerid riigile, omavalitsustele ja keskkonnaorganisatsioonidele, toetame teaduslikku jahindust, osaleme uuringutes ja monitooringutes, parandame vaatlusandmete ja biomaterjali kogumist.
6. Eesti jahindus on vastutustundlik: vahetame kogukonnaga adekvaatset infot loodusressursside kasutamise kohta, aitame ulukite arvukust hoida kokkulepitud tasemel, toetame jahindusega seotud huvigruppe nende tegevuses, kindlustame liikmetele ligipääsu jahinduslikule infole.
7. EJS on aktiivne rahvusvaheliselt ja panustab EL-i ja üleilmsele jahinduslikule koostööle**.**
8. **EJS on jätkuvalt elujõuline ja jätkusuutlik organisatsioon, mis koondab enamikku eesti jahimehi.**

Seisuga 31. detsember 2020 kuulus EJS-i 103 liikmesorganisatsiooni, mis ühendavad kokku 11 289 jahimeest. Aastaga on lisandunud 2 liikmesorganisatsiooni ja vähenenud 226 füüsilist liiget.

EJS-iga liitub igal aastal mõni organisatsioon. Kui eelnevatel perioodidel oli oluline liikmeskonda kasvatada, siis edaspidi on eesmärk saavutatud positsiooni hoida ja olla jätkuvalt elujõuline ja jätkusuutlik organisatsioon.

Eesmärgi tagamiseks on olulised järgmised tegevused:

* 1. Jahindusorganisatsioonide ja jahimeeste esindamine ning nende õiguste ja huvide kaitsmine.
	2. Edasine IT-rakenduste arendamine. Ülemineku jätkamine paberivabale jahindusele. Suuruluki- ja väikeuluki lubade elektroonilise kasutuselevõtmise jätkamine. Jahise arendamise jätkamine ja uute piirkondade kaasamine.
	3. Kasutusõiguse lepingute õigeaegne pikendamine liikmete poolt. EJS osutab selleks õiguslikku kaasabi ja koostab vastavad juhendid.
	4. Toetatakse ja arendatakse maakondlikke keskusi, tehakse vastastikku kasulikku koostööd ja abistatakse üksteist, kindlustatakse vajalike haldusteenuste osutamine kohtadel.
		1. EJS-i ja maakondlike organisatsioonide rollijaotuste täpsustamine ja omavahelise halduskoormuse täpsem jagamine.
		2. Maakondlike keskuste koostöö suurendamine kohalike omavalitsuste, volikogude ja muude huvigruppide tasandil.

1.5 Toimub jahitunnistuse taotlejate koolitus ja liikmete täiendkoolitus, et tagada nende teadmiste kaasajale vajalik tase ja vajalikud oskused.

1.6 Jahilaskespordi propageerimine noorjahimeeste hulgas ja vastavasisulise koostöö suurendamine Eesti Jahispordi Liiduga, eesmärgiks üleüldise laskeoskuse tõstmine. Liikmesorganisatsioonid korraldavad üritusi ja võistlusi, mille eesmärk on äratada piirkondades noorte huvi jahilaskmise ja laskeosavuse tõstmise vastu.

1.7 Korraldatakse jahikoerte alast koostööd jahikoertega tegelevate organisatsioonidega, eesmärgiga kindlustada heade tõuomaduste ja oskustega jahikoerte kasutamine jahipidamisel. Jahikoerte E-dokumentide rakendamine.

1.8 Antakse välja ajakirja „Eesti Jahimees“ ja EJS-i kodulehte.

1.9 Väärtustatakse jahikultuuri, sh korraldatakse jahisarve mängimise koolitusi ja jahitrofeede hindamist ja näitusi.

1. **EJS teeb tihedat koostööd strateegiliste partneritega metsanduse, põllumajanduse ja teiste maaelu valdkondade esindusorganisatsioonidega, maaomanike ning teadusasutustega.**
	1. Jätkub maaomanike esindusorganisatsioonide ja jahimeeste ümarlaudade korraldamine.
	2. Jahimaa haldamise mooduli väljaarendamine Jahises, eesmärgiga hallata lepinguid maaomanikega ja muuta suhtlus maaomanikega lihtsamaks.
	3. Vajadusel tehakse ühiseid pöördumisi ja koordineeritakse tegevusi eesmärgiga kaitsta oma eluviisi ja elu maal.
	4. Tehakse ja laiendatakse koostööd teadus- ja haridusasutustega, sh eesmärgiga rakendada seltsi liikmete erialast täiendkoolitamist.
	5. Osaletakse erinevatel jahinduse tutvustamist võimaldavatel üritustel, nagu metsapäevad, perepäevad, avatud talude päevad jms.
	6. Koostöös partneritega tehakse ulukikahjude vähendamise alast koostööd.
2. **Tagatud on hästi koolitatud eetilisi väärtusi kandev jahimeeste järelkasv.**
	1. Kaasajastatakse jahitunnistuse taotlejate koolitusprogrammi, pannakse suuremat rõhku laskeoskuse omandamisele,tehakse koostööd Keskkonnaministeeriumiga asjassepuutuva seadusandluse kaasajastamiseks.
	2. Liikmesorganisatsioonid korraldavad üritusi, mille eesmärk on äratada piirkonnas noorte huvi jahinduse vastu.
	3. Võimalusel külastatakse koole, lasteasutusi, osaletakse „Tagasi kooli“ jms üritustel eesmärgiga tutvustada loodust ja jahindust.
	4. Koostöös maakonnaorganisatsioonidega korraldatakse gümnaasiumides jahinduse valikkursusi. Soovitav eesmärk on viia läbi vähemalt üks gümnaasiumi jahinduse valikkursus maakonnas.
	5. Kaasa aidata koolivõrgus ja ka koolieelsetes asutustes looduskoolituse taseme tõstmisele, sh aidata koolidel ja lasteaedadel sisustada loodushariduse valdkonna kabinette. Leida võimalusi õpetajate jahindusalaseks koolituseks. Rõhutada küttimise olulisust meie elukeskkonnas koos traditsioonide tutvustamisega. Kaasata loodushariduse valdkonnas töötavaid inimesi, heade jahitraditsioonide elushoidmise ja arendamise eesmärgil.
	6. Abistatakse noorjahimehi jt soovijaid jahiseltside liikmeks saamisel.
3. **Eesti jahindus on kogukonnas ja ühiskonnas väärtustatud, mõistetakse kaasaegse jahinduse olemust.**
	1. Jätkatakse aktiivse meediatööga. Kavandatakse iga- aastane meediaplaan, koostatakse regulaarseid pressiteateid. Erinevate sihtgruppideni jõudmiseks kasutatakse erinevaid kanaleid.
	2. Sõnastatakse konkreetsed EJS-i poolsed sõnumid väljapoole, et tagada kommunikatsiooni ühtsus ja selgus, tutvustatakse regulaarselt EJS-i seisukohti liikmetele. Eesti jahindust positsioneeritakse läbivalt keskkonnakorralduse meetmena.
	3. Jätkatakse jahikultuuri ürituste korraldamist jahiseltsides ja ka väljaspool. Luuakse kuvandit, sh näitlikult, et rahvuslik jahindus on osa kultuuripärandist.
	4. Tehakse koostööd Politsei- ja piirivalveametiga, Kaitseliiduga, kaitseväega. Võimalusel abistatakse kadunud inimeste otsingutel.
4. **Eesti jahindus on jätkusuutlik: oleme partnerid riigile, omavalitsustele ja keskkonnaorganisatsioonidele, toetame teaduslikku jahindust, osaleme uuringutes ja monitooringutes, parandame vaatlusandmete ja biomaterjali kogumist.**
	1. Oleme jätkuvalt korrektsed partnerid KeM-ile halduslepingu täitmisel. Kindlustame selle teenuse võrdse kvaliteediga kõigile jahimeestele üle riigi. Jätkame lepingu täitmist tagavate IT-arenduste väljatöötamist.
	2. Oleme jätkuvalt partnerid PTA-le SAK-i, marutaudi järelkontrolli jt lepingute täitmisel. Korraldame koostöös PTA-ga SAK-i jt haiguste jms informatsiooni levitamise infopäevi.
	3. Arendame edasi infosüsteemi Jahis eesmärgiga omada operatiivset ja võimalikult täpset küttimisinfot, koguda ja edastada kvaliteetseid vaatlusandmeid.
	4. Vajadusel ja võimalusel osaleme erinevates teaduslikes uuringutes, mis toetavad või võivad toetada jahindust. Võimalusel tellime neid ka ise ja toetame jahindust käsitlevaid teaduslikke uuringuid. Arendame võimekust viia läbi või tellida erinevaid teadusuuringuid, millega arvestavad asjakohased spetsialistid ja institutsioonid.
	5. Teeme koostööd keskkonnaorganisatsioonidega eesmärgiga kooskõlastada tegevusi ja ühtlustada seisukohti ning vältida põhjendamatuid rünnakuid jahindusele ja jahipidamisele.
	6. Jätkame „Ulukid teel“ projektiga. Arendame ja tugevdame koostööd riigi Transpordiametiga jt institutsioonidega, et vähendada ulukite ja liiklusvahendite kokkupõrgetest tulenevate kahjujuhtumite osakaalu.
5. **Eesti jahindus on vastutustundlik: vahetame kogukonnaga adekvaatset infot loodusressursside kasutamise kohta, toetame jahindusega seotud huvigruppe nende tegevuses, kindlustame liikmetele ligipääsu jahinduslikule infole.**
	1. Informeerime avalikkust meedia ja kommunikatsiooni kaudu küttimismahtudest, küttimise tulemustest, loendustest, riigi ja huvigruppide tellimustest küttimismahtude osas jms.
	2. Korraldame kogukonnale üritusi (sh heategevusüritusi), tänulõunaid, panustame kogukonna tegevusse.
	3. Anname sisendeid erinevate dokumentide ja regulatsioonide väljatöötamisel, mis mõjutavad või võivad mõjutada jahindust ja keskkonda. Piirkondlikud organisatsioonid jälgivad piirkonnas toimuvaid kaitstavate loodusobjektide kaitse-eeskirjade väljatöötamist ja muutmist ning annavad oma sisendi. EJS osutab vajadusel kaasabi.
	4. Jätkub turismijahikorraldajate koolitust eesmärgiga viia külaliskütid kurssi kohaliku seadusandluse ja jahitavadega.
	5. Osaleme vibujahi-alastel nõupidamistel ja diskussioonides.
6. **EJS on aktiivne rahvusvaheliselt ja panustab EL-i ja üleilmsele jahinduslikule koostööle.**
	1. EJS esindab Eestit rahvusvahelistes jahinduslikes katusorganisatsioonides FACE ja CIC.
	2. Teeme koostööd kõigi naaberriikide jahindusorganisatsioonidega.
	3. Tutvustame Eesti jahindust rahvusvahelistel jahindusmessidel, näitustel jm üritustel.
	4. Korraldame Eestis rahvusvahelisi jahinduslikke üritusi eesmärgiga saada ja jagada kogemusi ning arendada rahvusvahelist jahinduslikku koostööd.